Polisieman wat bloed kook, kry opgeskorte vonnis | Netwerk24
Polisieman wat bloed kook, kry opgeskorte vonnis
Deur Jana Breytenbach 23 April 2018 16:09
'n Voormalige polisieman is 'n opgeskorte vonnis opgelê nadat hy dronkbestuurders se bloed in 'n mikrogolfoond help kook het om sodoende van die bewysstukke ontslae te raak.
Lt.kol. Andrè Traut, provinsiale polisiewoordvoerder, sê Shaun Hoffman is verlede Vrydag in die handelshof in Bellville gevonnis.
Hoffman is skuldig bevind op twee aanklagte van korrupsie.
Hy het by die Pinelands-polisiekantoor gewerk en is in Desember 2015 deur die anti-korrupsie-eenheid in hegtenis geneem.
Hoffman was 'n adjudant-offisier toe hy by twee geleenthede mense genader het wat weens dronkbestuur in hegtenis geneem is. Hy het aangebied om die bloed wat getrek is as bewysstukke te vernietig deur dit in die mikrogolfoond te verhit.
Vir die een verdagte het hy R2 000 gevra en die ander R1 000.
Die hof het hom tot agt jaar tronkstraf gevonnis, wat vir vyf jaar opgeskort is.
Traut sê korrupsie in die polisie word in 'n baie ernstige lig bejeën. "Ons sal seker maak dat daar geen korrupte optrede in die SAPD is nie, sodat die gemeenskap deur toegewyde, eerlike polisielede gedien kan word."